《高阳台 其一 爱山台看月》
清代·吴绮

坡老归欤，汪丞去矣，湖中我又重来。明月今宵，多情飞上层台。

碧云万里无些翳，把乱峰、青送衙斋。看千家、积水空明，人在崔巍。

画栏与客徘徊。爱竹阴树色，影落莓苔。荇藻交横，鱼龙奋甲毰毸。

水晶宫殿三更后，笑庾郎、逸兴难成。问黄楼、谁是闲人，且醉金罍。

作者简介：吴绮(1619～1694) 清代词人。字园次，一字丰南，号绮园，又号听翁。江都（今江苏扬州）人。顺治十一年(1645)贡生、荐授弘文院中书舍人，升兵部主事、武选司员外郎。又任湖州知府，以多风力，尚风节，饶风雅，时人称之为"三风太守"。后失官，再未出仕。